Afrikaans: Die afgelope dekade is gekenmerk deur grootskaalse veranderinge ten opsigte van die aard en samestelling van die werksmag in Suid-Afikaanse organisasies. Die groter klem op kenniswerknemers, etniese diversiteit binne organisasies, asook veranderinge in die waardestelsels en oortuigings binne die werksmag, word beskou as faktore wat moontlik die kwaliteit van werklewe (KWL) van werknemers kan beïnvloed. Dit is opvallend dat daar ’n gebrek aan eenstemmigheid in die literatuur bestaan oor wat presies die KWL-konstuk behels en hoe dit gemeet behoort te word. In hierdie literatuuroorsig word gepoog om meer inligting te verskaf oor die inhoud en aard van die konstruk. Die oorsprong en ontwikkeling van die KWL-konstruk, asook die verskillende benaderings wat gevolg word in die definiëring en meting daarvan, word bespreek. Die literatuuroorsig toon dat KWL ’n konstruk is wat nie noodwendig op ’n universele wyse gedefinieer kan word nie. Die wyse waarop dit gedefinieer word, die benadering tot, asook die meting daarvan, hang klaarblyklik af van die doelwitte wat navorsers en bestuurspraktisyns daarmee wil bereik.